TASCO หวังยอดขายยางมะตอย H2/59 โตต่อเนื่องตามดีมานด์ทั้งใน-ตปท.
TASCO หวังยอดขายยางมะตอย H2/59 โตต่อเนื่องตามดีมานด์ทั้งใน-ตปท.
10 ส.ค. 2559

นายชัยวัฒน์ ศรีวรรณวัฒน์ กรรมการผู้จัดการ บริษัท ทิปโก้แอสฟัลท์ (มหาชน) หรือ TASCO เปิดเผยว่า แนวโน้มในการเติบโตของธุรกิจยางมะตอยยังคงโตต่อเนื่อง โดยคาดว่ายอดขายในต่างประเทศในช่วงครึ่งปีหลังจะกลับมาเติบโตอย่างแข็งแกร่ง โดยเฉพาะความต้องการยางมะตอยจากประเทศ เวียดนาม มาเลเซีย และอินโดนีเซีย ซึ่งความต้องการยางมะตอยราวสองในสามของอินโดนีเซียจะอยู่ในช่วงครึ่งปีหลัง ด้านบริษัทลูกในอินโดนีเซียและเวียดนามที่ทางบริษัทได้เข้าซื้อกิจการในช่วงต้นปีที่ผ่านมายังทำผลงานได้ดีตามเป้า และเป็นส่วนสำคัญในการเติบโตในประเทศอินโดนีเซียและเวียดนาม
ด้านตลาดในประเทศจะได้รับปัจจัยหนุนจากการเดินหน้าลงทุนโครงสร้างของภาครัฐ เพื่อกระตุ้นเศรษฐกิจ และอาจจะได้รับอานิสงค์จากงบประมาณซ่อมถนนที่จะเพิ่มเข้ามากว่า 2,000 ล้านบาท ส่งผลดีกับงวดผลการดำเนินงานในไตรมาส 4/59 มองยอดขายรวมในประเทศทั้งปีเฉียด 500,000 ตัน
ส่วนผลการดำเนินงานในไตรมาส 2/59 บริษัทฯมีรายได้รวม 5,500 ล้านบาท จากปริมาณการขายยางมะตอย 0.44 ล้านตัน มีกำไรสุทธิ 702 ล้านบาท และในช่วงครึ่งแรกของปี 2559 มีรายได้รวม 12,104 ล้านบาท จากปริมาณขายยางมะตอย 1.03 ตัน และมีกำไรสุทธิ 1,888 ล้านบาท นอกจากนี้ คณะกรรมการบริษัทยังมีมติจ่ายเงินปันผลระหว่างกาล สำหรับงวดผลการดำเนินงานในเดือนมกราคม-มิถุนายน 2559 ในอัตรา 0.30 บาท/หุ้น